KIRJALLINEN KYSYMYS E-0453/01 esittäjä(t): Avril Doyle (PPE-DE) komissiolle. Pitkäsiimakalastus.



Virallinen lehti nro 261 E , 18/09/2001 s. 0120 - 0121



KIRJALLINEN KYSYMYS E-0453/01 esittäjä(t): Avril Doyle (PPE-DE) komissiolle (19. helmikuuta 2001) Aihe: Pitkäsiimakalastus Eurooppalaiset kalastusalukset harjoittavat pitkäsiimakalastusta Pohjois-Atlantilla. Tämä kalastusmuoto aiheuttaa kymmenientuhansien merilintujen kuoleman. Käytettyjen pitkäsiimatekniikoiden vuoksi useat merilintulajit, kuten japaninalbatrossi ja myrskylintu, ovat suuressa vaarassa, ja kaiken kaikkiaan 26 merilintulajia uhkaa kuolla sukupuuttoon. Voiko komissio kertoa, mihin toimiin se aikoo ryhtyä nykytilanteen korjaamiseksi osana laajempaa kalastusalan säädöstöä, jotta pitkäsiimakalastuksesta tulisi merilintuystävällistä toimintaa? Franz Fischlerin komission puolesta antama vastaus (30. maaliskuuta 2001) Tarkasteltaessa pitkäsiimakalastuksen merilinnuille aiheuttamia vaaroja ei ole havaittu merkittäviä Pohjois-Atlantin myrskylintuihin liittyviä ongelmia, koska kyseinen laji on laajan populaationsa (1012 miljoonaa lintua) ansiosta turvattu, mutta albatrossien ja muiden lajien tilanne varsinkin eteläisillä valtamerillä on huolestuttava. Ongelman ratkaisemiseksi Euroopan yhteisö on jo sisällyttänyt yhteisön lainsäädäntöön seuraavat ehkäisevät toimenpiteet(1): - Muovitapseilla varustetun siiman käyttö lintujen pelottamiseksi; - Siimojen painottaminen siten, että ne uppoavat nopeammin ja aiheuttavat vähemmän vaaraa; - Merilintuja siimoihin houkuttelevien kalanjätteiden mereen heittämisen kieltäminen; - Pitkäsiimojen laskun salliminen vain yöllä, jolloin albatrossien ja muut merilintujen liikkuminen ruokaa etsien on epätodennäköisempää; ja - Ainoastaan sulatettujen syöttien käytön salliminen. Etelämantereen meren elollisten luonnonvarojen säilyttämisestä vastaava neuvosto, joka työskentelee antarktisten vesistöjen hyväksi ja jossa yhteisö on sopimuspuolena, on suunnitellut nämä yhteisön kalastusalan yrityksille pakolliset toimenpiteet. Lisäksi komissio ja jäsenvaltiot ovat olleet mukana valmistelemassa kansainvälistä toimintasuunnitelmaa, jolla pyritään vähentämään merilintujen tahatonta pyyntiä pitkäsiimakalastusta harjoitettaessa. YK:n elintarvike- ja maatalousjärjestön (FAO) alainen kalastuskomitea hyväksyi tämän kansainvälisen suunnitelman vuonna 1999. Kalastuskomitean tämänvuotisessa kokouksessa (26.2.2.3.2001) esitellään kansallisten toimintasuunnitelmien ensimmäinen vaihe. Yhteisö ehdottaa jäsenvaltioiden lähettämien tietojen perusteella suunnitelman käynnistämistä suorittamalla arviointi ja keräämällä tiedot, jotta pitkäsiimakalastukseen liittyvän merilintujen tahattoman pyynnin laajuus ja luonne voidaan selvittää. (1) Tietyistä Etelämantereella harjoitettavaan kalastustoimintaan sovellettavista säilyttämis- ja valvontatoimenpiteistä ja asetuksen (EY) N:o 2113/96 kumoamisesta 18. joulukuuta 1997 annettu neuvoston asetus (EY) N:o 66/98, EYVL L 6, 10.1.1998, ja tietyistä Etelämantereella harjoitettavaan kalastustoimintaan sovellettavista säilyttämis- ja valvontatoimenpiteistä annetun asetuksen (EY) N:o 66/98 muuttamisesta 12. marraskuuta 1998 annettu neuvoston asetus (EY) N:o 2479/98, EYVL L 309, 19.11.1998.